
Küzdelem a jelentős mennyiségű kábítószer ellen

Magyarországon társadalmi problémát jelent a kábítószer-bűnözés. A fogyasztói és a forgalmazói oldal elleni harcnak párhuzamosan kell zajlania, kezdve a családok, pedagógusok, orvosok küzdelmétől, egészen a végső megoldást jelentő büntetőjogi eszközökig. Ez utóbbiakkal történő állami beavatkozás akkor lehet hatékony, ha a bűnüldöző szervek kiemelt célja a kínálatcsökkentés. A kábítószercsempészekkel, előállítókkal, termesztőkkel szembeni fellépés, a jelentős források elvágása képes igazán nagy csapást mérni a kábítószerpiacra.
Dolgozatomban ebből a szempontból vizsgáltam a jelentős mennyiségű kábítószerrel visszaélés bűncselekményét. Végigkövettem a felderítés, nyomozás, bizonyítás folyamatát, bemutattam az egyes elkövetési magatartásokat, a titkos nyomozati eszközöket, illetve a sokrétű szakértői tevékenységet. Jogerős ítélettel lezárt, Győr-Moson-Sopron megyei ügyek elemzésén keresztül világítottam rá a gyakorlati problémákra és a jogalkalmazási nehézségekre, és tettem megoldási javaslatokat.



